दिनेश र रमेश भिड्दै
गल्फर दिनेश प्रजापति र रमेश अधिकारी सूर्य नेपाल एनपीजीए म्याच प्ले गल्फ उपाधिका लागि भिड्ने भएका छन् ।
काठमाडौँ — गल्फर दिनेश प्रजापति र रमेश अधिकारी सूर्य नेपाल एनपीजीए म्याच प्ले गल्फ उपाधिका लागि भिड्ने भएका छन् ।रोयल नेपाल गल्फ क्लबमा बुधबार सेमिफाइनलमा १३ औं वरीयताका रमेशले १० औं वरीयताका भुवनकुमार रोक्कालाई २/१ ले हराएर फाइनलमा स्थान बनाए ।अर्को सेमिफाइनलमा सातौं वरीयताका दिनेशले आठौं वरीयताका धनबहादुर थापालाई २/१ ले नै पराजित गरी रमेशविरुद्धको फाइनल पक्का गरे । सूर्य नेपाल टुरमा पहिलो उपाधि जित्ने दाउमा दिनेश मात्र एक जित टाढा छन् । दिनेश र रमेशले उपाधिका लागि बिहीबार ३६ होलको प्रतिस्पर्धा गर्नेछन् । धन र भुवनले तेस्रो स्थानका लागि १८ होलको खेल खेल्नेछन् । यसअघि बुधबार क्वाटरफाइनलमा नेपाल नम्बर एक गल्फर शुक्रबहादुर राई, दोस्रो वरीयताका भुवन नगरकोटी, तेस्रो वरीयताका जयराम श्रेष्ठ र पाँचौं वरीयताका रवि खड्काको पराजय अप्रत्यासित रह्यो ।